آمریکا پرزیدنتی دونالد ترامپ، داها اول آغ ائوده خیدمت ائد‌ن و اؤزونو "عیرق‌چی‌لیقلا" سوچلایان اوماروسا نیومن اوچون "ایت" ایفاده‌سینی ایشلتدی.
آمریکا پرزیدنتی ترامپ، سون گونلر اؤزو علیه‌ینه آچیقلامالار وئره‌ن اسکی یاردیمچیسی نیومنه تویتردن سرت ایفاده‌لرله تپکی وئردی.
نیومن اوچون "ایت" دئیه‌ن ترامپ، نیومنین "بیر یالانچی" اولدوغونو سؤیله‌دی.
ترامپ آیریجا، اؤزو حاقین‌دا "قارادریلیلر اوچون زنجی سؤزونو ایشله‌دیر" سوچلاماسی ائدن نیومنه، "هئچ واخت بئله فورخونج و ایرنج بیر کلمه ده ایشلتمه‌میشه‌م" سؤزلری ایله جاواب وئردی.
ترامپ ایله نیومن آراسین‌داکی دالاش بؤیویرکن، مختلیف آمریکا کاناللارینی دولاشان نیومن، آغ سارای‌داکی وظیفه‌سی زامانی گیزلیجه ضبط ائتدیگی بیر سیرا سس قیدلرینی ده دینلتمگه داوام ائدیر.
داها اول ترامپین یاردیمچیلیغینی ائد‌ن نیومن، آغ ائو گونلرینی آنلاتدیغی "دنگه‌سیز" آدلی یئنی کیتابین‌دا ترامپی "عیرق‌چی" اولماق‌لا سوچلامیشدی.
نیومن، کیتابین‌دا، داها اول اوزون ایللر ترامپین سوندوغو پروگراما قاتیلدیغینی و بورادا ایکن ترامپین آفرو-آمریکالیلار اوچون "زنجی" ایفاده‌سینی بیر نئچه دفعه ایستیفاده ائتدیگینی گؤردویونو بیلدیرمیشدی.
نیومن آیریجا، آغ ائوده ترامپین مشاویرلرین‌دن کلین کونوی‌‌ین یاری فیلیپین‌لی اری اوچون ده بیر چوخ دفعه عیرق‌چی ایفاده‌لری آچیق‌دان دیله گتیردیگینی گؤردویونو ایفاده ائتمیشدی.
ترامپین "عاغیل دنگه‌سینین پیسه گئتدیگینی" ادعا ائد‌ن نیومن، بیر توپلانتی‌دا ترامپی غضب‌دن کاغیذ چئینرکن گؤردویونو بیلدیرمیشدی.
نیومن کیتابین‌دا آیریجا، دسامبر ۲۰۱۷ده وظیفه‌سینه سون وئریلدیک‌دن سونرا ترامپ حاق‌دا دانیشماماسی اوچون اونا "سوس پایی" اولاراق آیلیق ۱۵ مین دلار تکلیف ائدیلدیگینی آنجاق اؤزونون بو تکلیفی گئری چئویردیگینی ادعا ائتمیشدی.
